Document ID: 32012R0592

KOMISIJAS REGULA (ES) Nr. 592/2012
(2012. gada 4. jūlijs),
ar ko groza II un III pielikumu Eiropas Parlamenta un Padomes Regulai (EK) Nr. 396/2005 attiecībā uz maksimāli pieļaujamo bifenazāta, kaptāna, ciprodinila, fluopikolīda, heksitiazoksa, izoprotiolāna, metaldehīda, oksadiksila un fosmeta atlieku līmeni konkrētos produktos vai uz tiem
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2005. gada 23. februāra Regulu (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 14. panta 1. punkta a) apakšpunktu,
tā kā:
(1)
Maksimāli pieļaujamie bifenazāta un kaptāna atlieku līmeņi (MAL) tika noteikti Regulas (EK) Nr. 396/2005 II pielikumā un III pielikuma B daļā. Ciprodinila, fluopikolīda, heksitiazoksa, metaldehīda, oksadiksila un fosmeta MAL tika noteikti Regulas (EK) Nr. 396/2005 III pielikuma A daļā. Izoprotiolāna MAL Regulas (EK) Nr. 396/2005 pielikumos iepriekš netika noteikts.
(2)
Saistībā ar procedūru, kurā piešķir atļauju izmantot darbīgo vielu bifenzātu saturošu augu aizsardzības līdzekli uz jāņogām (sarkanajām un baltajām), upenēm, avenēm un kazenēm, atbilstoši Regulas (EK) Nr. 396/2005 6. panta 1. punktam tika iesniegts pieteikums par spēkā esošo MAL mainīšanu.
(3)
Attiecībā uz kaptānu šādu pieteikumu iesniedza par tā izmantošanu uz kazenēm, avenēm, vairogu zilenēm, jāņogām (sarkanajām un baltajām), upenēm un ērkšķogām. Attiecībā uz ciprodinilu šādu pieteikumu iesniedza par tā izmantošanu svaigiem garšaugiem, spinātiem un biešu lapām, dārza salātiem, salātu baldriņiem, kressalātiem, platlapu cigoriņiem, sējas pazvērītēm/rukola salātiem un Brassica spp. lapām un dzinumiem. Attiecībā uz fluopikolīdu šādu pieteikumu iesniedza par tā izmantošanu redīsiem, sīpoliem, kartupeļiem un lapu kāpostiem. Attiecībā uz heksitiazoksu šādu pieteikumu iesniedza par tā izmantošanu tējai. Attiecībā uz metaldehīdu šādu pieteikumu iesniedza par tā izmantošanu zemenēm, kartupeļiem, kolrābjiem, lapu salātiem un citiem salātveidīgajiem augiem, kā arī visai spinātu un tiem līdzīgo augu grupai, visai garšaugu grupai un rapša sēklām. Attiecībā uz fosmetu šādu pieteikumu iesniedza par tā izmantošanu kartupeļiem, aprikozēm, persikiem, galda olīvām, olīvām, kas paredzētas pārstrādei eļļā, un rapša sēklām.
(4)
Saskaņā ar Regulas (EK) Nr. 396/2005 6. panta 2. un 4. punktu tika iesniegts pieteikums par izoprotiolāna izmantošanu uz rīsiem. Atļautā veidā izmantojot izoprotiolānu uz rīsiem Japānā, atlieku līmenis ir augstāks nekā Regulas (EK) Nr. 396/2005 noteiktais MAL. Lai izvairītos no tirdzniecības šķēršļiem šīs kultūras importam, būtu jānosaka augstāks MAL.
(5)
Saskaņā ar Regulas (EK) Nr. 396/2005 8. pantu attiecīgās dalībvalstis izvērtēja minētos pieteikumus un iesniedza Komisijai novērtējuma ziņojumus.
(6)
Beļģija iesniedza Komisijai informāciju par paaugstinātu oksadiksila atlieku līmeni uz pētersīļiem, selerijām un puraviem. Saskaņā ar Beļģijas iestāžu apgalvoto oksadiksila neparedzētā klātbūtne minētajās kultūrās ir izskaidrojama ar minētās darbīgās vielas klātbūtni augsnē. Beļģija saskaņā ar Regulas (EK) Nr. 396/2005 6. panta 3. punktu iesniedza pieteikumu, lai mainītu minētos MAL.
(7)
Eiropas Pārtikas nekaitīguma iestāde (turpmāk “iestāde”) novērtēja pieteikumus un novērtējuma ziņojumus, īpaši izskatot riskus attiecībā uz patērētājiem un attiecīgos gadījumos dzīvniekiem, un sniedza pamatotus atzinumus par ierosinātajiem MAL (2). Iestāde šos atzinumus nosūtīja Komisijai un dalībvalstīm un publiskoja tos.
(8)
Iestāde pamatotajos atzinumos secināja, ka attiecībā uz fluopikolīda izmantošanu sīpoliem iesniegtie dati nav pietiekami, lai noteiktu jaunu MAL. Attiecībā uz metaldehīda izmantošanu zemenēm un kolrābjiem iesniegtie dati nav pietiekami, lai noteiktu jaunu MAL. Attiecībā uz fosmeta izmantošanu aprikozēm iesniegtie dati nav pietiekami, lai noteiktu jaunu MAL līmeni.
(9)
Attiecībā uz bifenazāta izmantošanu uz avenēm un kazenēm izmaiņas MAL nav nepieciešamas, jo Regulas (EK) Nr. 396/2005 II pielikumā noteiktie MAL ir identiski pieprasītajiem.
(10)
Attiecībā uz visiem pārējiem pieteikumiem iestāde secināja, ka visas prasības saistībā ar datiem ir izpildītas un, pamatojoties uz tādu novērtējumu par iedarbību uz patērētājiem, kurā izmantotas 27 konkrētas Eiropas patērētāju grupas, no patērētāju drošības viedokļa pieteikuma iesniedzēju pieprasītās MAL izmaiņas ir pieņemamas. Iestāde ņēma vērā jaunākos datus par vielu toksikoloģiskajām īpašībām. Ne šo vielu iedarbība, uzņemot tās dzīves laikā ar visiem pārtikas produktiem, kuros varētu būt šīs vielas, ne īslaicīga iedarbība, lielā daudzumā patērējot attiecīgās kultūras un produktus, neliecina par risku pārsniegt pieļaujamo dienas devu (ADI) vai akūto atsauces devu (ARfD).
(11)
Balstoties uz iestādes pamatotajiem atzinumiem un ņemot vērā ar aplūkojamo jautājumu saistītos faktorus, attiecīgās MAL izmaiņas atbilst Regulas (EK) Nr. 396/2005 14. panta 2. punkta prasībām.
(12)
Tāpēc attiecīgi būtu jāgroza Regula (EK) Nr. 396/2005.
(13)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu, un Eiropas Parlaments un Padome pret tiem nav iebilduši,
IR PIEŅĒMUSI ŠO REGULU.
1. pants
Regulas (EK) Nr. 396/2005 II un III pielikumu groza saskaņā ar šīs regulas pielikumu.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2012. gada 4. jūlijā

Labels: 1
20
0
3
6